1. Indledning

I forbindelse med Det Forenede Kongeriges udtræden af Unionen valgte de øvrige 27 medlemsstater i tilknytning til samlingen i Rådet (almindelige anliggender) den 20. november 2017 Paris, Frankrig, som det nye hjemsted for Den Europæiske Banktilsynsmyndighed (EBA) .

Placeringen af EBA's hjemsted er fastsat i artikel 7 i forordningen om oprettelse af EBA ("EBA-forordningen"), som derfor skulle ændres for at flytte hjemstedet fra London til Paris. Ud over flytningen af hjemsted blev der med ændringen af EBA-forordningen også indført visse nye krav vedrørende hjemstedets beliggenhed samt en forpligtelse for Kommissionen til at offentliggøre en rapport senest den 30. marts 2019 og hver 12. måned derefter om EBA's overholdelse af disse krav.

Af EBA-forordningens artikel 7 fremgår følgende: "Placeringen af hjemstedet for myndigheden påvirker ikke myndighedens udførelse af sine opgaver og beføjelser, tilrettelæggelsen af dens forvaltningsstruktur, driften af dens primære organisation eller den vigtigste finansiering af dens aktiviteter og kan, hvor det er relevant, give mulighed for deling blandt Unionens agenturer af administrative støttetjenester og facility management services, som ikke er knyttet til myndighedens kerneaktiviteter".

EBA har givet de input, der er nødvendige for at opfylde disse rapporteringskrav. De første tre rapporter blev offentliggjort i 2019, 2020 og 2021. Dette er den fjerde rapport under denne rapporteringsforpligtelse.

2. EBA's hjemstedsaftale

Der blev undertegnet en hjemstedsaftale (i det følgende benævnt HSA) med den franske regering i Paris den 6. marts 2019. I overensstemmelse med artikel 25 i HSA afsluttede EBA de interne procedurer for dens ikrafttræden den 4. marts 2019 og bekræftede dette over for det franske udenrigsministerium i juni 2021. EBA afventer bekræftelse af, at de procedurer, som er påkrævet i henhold til fransk lovgivning, for at HSA kan træde i kraft, er afsluttet: HSA blev vedtaget af det franske parlament, Assemblée nationale, den 17. februar 2022 og afventer godkendelse i senatet, Sénat, efterfulgt af offentliggørelse i den franske statstidende.

Ud over at afspejle kravene i protokol nr. 7 vedrørende Den Europæiske Unions privilegier og immuniteter bemyndiger hjemstedsaftalen EBA's ansatte ret til en særlig opholdstilladelse for internationale tjenestemænd (FI - Fonctionnaire International), der attesterer deres status som internationale tjenestemænd i Frankrig (gælder også for familiemedlemmer). EBA har også samarbejdet med protokolkontoret i det franske ministerium for europæiske anliggender og udenrigsanliggender og med de franske toldmyndigheder for at sikre, at processen for så vidt angår ansattes og deres familiers ankomst i Frankrig, udstedelsen af særlige opholdstilladelser og anvendelsen af skattefordele for EBA forløber gnidningsfrit. I april 2022 havde 223 medarbejdere og familiemedlemmer modtaget særlige opholdstilladelser, én yderligere ansøgning er under behandling, og 24 særlige opholdstilladelser er blevet sendt tilbage på grund af ansættelsesforholdets ophør.

I henhold til artikel 9 i HSA er EBA fritaget for moms i forbindelse med officielle udgifter, for hvilke fakturabeløbet eksklusive moms overstiger 150 EUR. I praksis betaler EBA momsen på franske indkøb og på indkøb, for hvilke "moms/MOSS-ordningen" finder anvendelse, og søger denne moms refunderet hos den franske regering. I april 2022 anmodede EBA om refusion af et beløb på 2 522 883 EUR, hvilket er blevet fuldt refunderet.

I overensstemmelse med artikel 19 i hjemstedsaftalen åbnede den franske regering Europaskolen i Paris-La Défense i Courbevoie i september 2019. Skolen tilbyder et omfattende skoleprogram fra børnehave til den europæiske studentereksamen til børn af ansatte ved EU-organer i Paris-regionen, samt til elever med international baggrund. Europaskolernes Øverste Råd har enstemmigt givet akkreditering for alle skoleår. Dette giver adgang til den europæiske studentereksamen. Den første studentereksamen finder sted i juni 2022. Den engelsksprogede sektion omfatter hele forløbet fra vuggestue til det sidste år på sekundærtrinnet. Den franske sprogafdeling tilbyder et komplet forløb fra vuggestue til grundskole, og det første år af sekundærtrinnet åbnes i september 2022. For skoleåret 2021-2022 blev 25 børn af EBA's ansatte indskrevet på skolen.

3. EBA's forvaltning, aktiviteter og udførelse af opgaver

EBA's opgaver og beføjelser, opbygningen af dens forvaltningsstruktur, driften af dens primære organisation og dens vigtigste finansiering blev ikke påvirket af flytningen af EBA's hjemsted. EBA har været fuldt operationel i sine nye kontorer i Paris siden begyndelsen af juni 2019.

Flytningen af EBA's hjemsted til Paris har ikke haft nogen indvirkning på den vigtigste finansiering af EBA's aktiviteter fra EU og de nationale kompetente myndigheder. Uafhængigt af denne finansiering stiller den franske regering 8,5 mio. EUR til rådighed til dækning af omkostningerne i forbindelse med kontorerne i Paris. Disse midler omfatter fra 1,5 mio. EUR til etableringsomkostninger, der allerede er modtaget og brugt, til 7,0 mio. EUR til løbende lejeomkostninger, der vil blive udbetalt over lejemålets ni år med henblik på at fordele den budgetmæssige virkning jævnt. Indtil videre har EBA faktureret og modtaget 5 650 000 EUR i henhold til denne aftale.

Deling af administrative støttetjenester med andre EU-agenturer

EBA samarbejder aktivt med ESMA om administrative spørgsmål, og der afholdes regelmæssige møder mellem de to agenturers tilsvarende administrative enheder.

EBA har undertegnet en serviceleveranceaftale med ESMA om levering af regnskabstjenester, og siden juli 2021 leverer EBA disse tjenester til ESMA. EBA's regnskabsfører og regnskabsassistent deles mellem de to agenturer, hvilket giver mulighed for en mere effektiv ressourceanvendelse. ESMA's bestyrelse udnævnte EBA's regnskabsfører til ESMA's regnskabsfører med virkning fra den 1. juli 2021.

EBA arbejder tæt sammen med andre EU-agenturer med hjemsted i Frankrig i forbindelse med deres udbudsprocedurer, herunder især med ESMA. Tabellen i det følgende opsummerer aktiviteten på dette område.

Ledende agentur Deltagende agenturer Fremgangsmåde Ansættelsesforhold EBA ESMA plus 9 andre agenturer Rådgivning om databeskyttelse Rammekontrakt undertegnet i 2021 EBA ESMA, EUISS EUSPA Medicinske ydelser Rammekontrakt undertegnet i 2021 EBA ESMA, EIOPA Forvaltede netværkstjenester Undertegnelse forventes i juni 2022 EBA ESMA Rådgivnings- og modtagelsestjenester i forbindelse med forvaltning af bygninger Undertegnelse forventes i 2023 EBA ESMA Rengøring Undertegnelse forventes i 2023 EBA ESMA Catering Undertegnelse forventes i 2023 EBA ESMA Ekstern revision af årsregnskaber Undertegnelse forventes i september 2022 ESMA EBA, EIOPA Udvikling, vedligeholdelse og support i forbindelse med applikationer Undertegnelse forventes i fjerde kvartal af 2022 ESMA EBA, EIOPA ICT-Rådgivning Undertegnet i april 2022 ESMA EBA, EIOPA Videreuddannelse til forbedring af faglige færdigheder Undertegnelse forventes i tredje kvartal af 2022

EBA og ESMA deltager også i et netværk af udbudsansvarlige ansat ved internationale organisationer med hjemsted i Paris.